DOD ลบ 2% สวนโบรกฯอัพประมาณยอดขายปี 62 พุ่งแตะ 832 ลบ. รับแผนขยายตลาด-ออกสินค้าใหม่
DOD ลบ 2% สวนโบรกฯอัพประมาณยอดขายปี 62 พุ่งแตะ 832 ลบ. รับแผนขยายตลาด-ออกสินค้าใหม่ โดย ณ เวลา 15.21 น. อยู่ที่ระดับ 12.40 บาท ลบ 0.20 บาท หรือ 1.59% สูงสุดที่ระดับ 12.60 บาท ต่ำสุดที่ระดับ 12.20 บาท ด้วยมูลค่าการซื้อขาย 12.05 ล้านบาท
25 ม.ค. 2562

ผู้สื่อข่าวรายงานว่า ราคาหุ้น บริษัท ดีโอดี ไบโอเทค จำกัด (มหาชน) หรือ DOD ณ เวลา 15.21 น. อยู่ที่ระดับ 12.40 บาท ลบ 0.20 บาท หรือ 1.59% สูงสุดที่ระดับ 12.60 บาท ต่ำสุดที่ระดับ 12.20 บาท ด้วยมูลค่าการซื้อขาย 12.05 ล้านบาท

ด้านนักวิเคราะห์ บล.ฟิลลิป (ประเทศไทย) ระบุในบทวิเคราะห์ คาดการณ์ผลประกอบการ DOD ทั้งปีจะมียอดขายเท่ากับ 702 ล้านบาท เพิ่มขึ้น 81.2% จากงวดปีก่อน และมีกำไร 325 ล้านบาท สูงขึ้น 128.4% เทียบกับงวดปีก่อน
อย่างไรก็ตาม ในปี 62 มีมุมมองบวกต่อผลประกอบการมากขึ้น โดยปรับประมาณการยอดขายขึ้นมาเป็น 832 ล้านบาท เพิ่มขึ้น 18.5% จากช่วงเดียวกันปีก่อน และกำไรเป็น 393 ล้านบาท สูงขึ้น 21.0% จากปีก่อน จาก 1) การเพิ่มรูปแบบการผลิตใหม่ เป็นประเภท Soft Gel , Gel และ Jelly ซึ่งคาดว่าจะเริ่มผลิตได้ในไตรมาส 2/62 นี้ จะช่วยดึงดูดให้ลูกค้าใหม่เข้ามากขึ้น ตลอดจนช่วยเพิ่มทางเลือกและโอกาสให้กับลูกค้าเดิมในการขยายไปยังกลุ่มผู้บริโภคใหม่ๆ
2) การขยายตลาดไปในจีน ภายหลังจากเดือน พ.ย. 61 ที่ผ่านมา บริษัทเซ็น MOU กับ CNR MALL และสถาบันบัณฑิตวิทยาศาสตร์จีน (CAS) ในการเป็นตัวแทนจำหน่ายผลิตภัณฑ์เสริมอาหาร – วิตามิน ผลิตภัณฑ์สมุนไพรไทย – ยาแผนโบราณ ผลิตภัณฑ์สกินแคร์ และเครื่องสำอาง ผ่านช่องทางการจำหน่าย TV shopping ของ CNR MALL ช่องสถานีโทรทัศน์ CCTV
โดยคาดบริษัทเริ่มจะรับรู้รายได้เข้ามาตั้งแต่ไตรมาส 1/62 เป็นต้นไป 3) การรวมธุรกิจ “PCCA” เข้ามาตั้งแต่เดือน ม.ค. จะช่วยเพิ่มรายได้และกำไรให้กับบริษัทในทันที โดยแม้ปี 58 ที่ผ่านมา “PCCA” จะมีกำไร 11.6 ล้านบาท และลดลงในปี 59 อยู่ที่ 0.20 ล้านบาท จนขาดทุนในปี 60 ที่ 0.07 ล้านบาท แต่เป็นเพราะการใช้ประโยชน์จากสินทรัพย์อยู่ในระดับต่ำ ในขณะการใช้ประโยชน์พื้นที่โรงงานอยู่ที่เพียง 20% ทำให้เชื่อว่าหากมี Synergy ร่วมกัน เช่น การแนะนำลูกค้าระหว่างกัน การใช้บุคลากร การถ่ายทอดองค์ความรู้ ตลอดจนประสบการณ์ในการทำตลาดร่วมกัน จะทำให้ “PCCA” กลับมาทำกำไรสูงอีกครั้ง
และ 4) บริษัทอยู่ระหว่างการศึกษาจะนำเอาพื้นที่ว่างจาก “PCCA” มาปรับปรุงใช้ประโยชน์ให้เป็นโรงงานสกัดวัตถุดิบแห่งที่ 2 หากเป็นไปได้จะช่วยประหยัดเวลาในการดำเนินการก่อสร้างต่างๆ ตลอดจนจะสามารถรับรู้รายได้เข้ามาเร็วขึ้น คาดราวไตรมาส 4/62